ফুটপাথ চওড়া। তুলনায় অপরিসর রাস্তা। ফলে লেগেই আছে যানজট। সেই সমস্যার সমাধানে ফুটপাথ কেটে রাস্তা চওড়া করার সিদ্ধান্ত নিয়েছে কলকাতা পুর প্রশাসন। ইতিমধ্যে ভবানীপুর এলাকায় পরীক্ষামূলকভাবে ফুটপাথ কেটে রাস্তা চওড়ার কৌশল বাস্তবায়িত হয়েছে। আপাতত ওই কৌশলই মডেল হতে চলেছে দক্ষিণ কলকাতার বিস্তীর্ণ অংশে। পুরসভার ৭০ নম্বর ওয়ার্ডে ভবানীপুরের হেশাম রোড সংলগ্ন এলাকায় রয়েছে দু’টি স্কুল। ভবানীপুর এডুকেশন সোসাইটি এবং জুলিয়ান ডে স্কুল। রয়েছে একটি জৈন মন্দিরও। হেশাম রোডের কাছে ফুটপাথ ছিল প্রায় ১৪ ফুট চওড়া। ফলে রাস্তায় গাড়ি দাঁড়িয়ে থাকলে তৈরি হতো যানজট। সম্প্রতি ১৪ ফুটের রাস্তা কেটে ৬ ফুট করা হয়েছে। একইভাবে চওড়া করা হয়েছে চক্রবেড়িয়া রোড সাউথ রাস্তাটিও। এখন দু’টি জায়গাতেই যানজটের সমস্যা অনেকটাই মিটেছে। পুরসভা সূত্রের খবর, ৭০ নম্বর ওয়ার্ডের কৌশলই যোধপুর পার্ক-সহ দক্ষিণ কলকাতার একাধিক অঞ্চলে মডেল হতে চলেছে। পুর আধিকারিকদের একাংশ জানিয়েছেন, কলকাতায় যানবাহনের তুলনায় রাস্তার অনুপাত তুলনামূলকভাবে কম। তাছাড়া আগের চেয়ে এখন যানবাহনের সংখ্যা অনেকটাই বেড়েছে। ফলে এমনিতেই যানজট লেগেই থাকে। তাই চওড়া ফুটপাথ কেটে রাস্তা বাড়ানোর পরিকল্পনা করা হয়েছে। এক পুর আধিকারিক বলেন, ‘‘কোনও এলাকায় ৫-৬ ফুট চওড়া ফুটপাথ থাকলেই যথেষ্ট। বরং ফুটপাথ কেটে রাস্তা চওড়া করা হলে যানজট সমস্যা অনেকটাই সামাল দেওয়া যাবে।’’
আপাতত ঠিক হয়েছে, প্রথমে যোধপুর পার্ক অঞ্চলে কাটা হবে ফুটপাথ। তারপর ধীরে ধীরে সংলগ্ন কয়েকটি জায়গাতে প্রয়োগ করা হবে ৭০ নম্বর ওয়ার্ডের মডেল। সূত্রের খবর, ওই ওয়ার্ডের রামমোহন দত্ত রোড এবং যোগেশ মিত্র রোডেও ফুটপাথ কাটা হবে। স্থানীয় কাউন্সিলর অসীম বসু বলেন, ‘‘মানুষের স্বাচ্ছন্দ্যের কথা ভেবেই আমরা ফুটপাথ কেটে রাস্তা চওড়া করার সিদ্ধান্ত নিয়েছিলাম। এটা দক্ষিণ কলকাতার বিভিন্ন অংশে মডেল হিসাবে ব্যবহার করা হবে শুনে খুব আনন্দ হচ্ছে।’’